Το **iOS 7** είναι η έβδομη έκδοση του λειτουργικού συστήματος iOS της Apple και είναι διάδοχος του iOS 6. Το λειτουργικό σύστημα παρουσιάστηκε στο Παγκόσμιο Συνέδριο Προγραμματιστών της Apple (WWDC13) στις 10 Ιουνίου 2013 και κυκλοφόρησε στις 18 Σεπτεμβρίου 2013. Το ακολούθησε το iOS 8 που παρουσιάστηκε στις 17 Σεπτεμβρίου 2014.

Το iOS 7 διέθετε μια εντελώς επανασχεδιασμένη διεπαφή χρήστη, την οποία δημιούργησε ομάδα με αρχηγό τον αντιπρόεδρο της Apple για τη σχεδίαση, Jony Ive. Η νέα εμφάνιση, η οποία περιλαμβάνει επίπεδη σχεδίαση στα εικονίδια, διαφορετική εμφάνιση της λειτουργίας "Σύρετε για ξεκλείδωμα" και νέα animations, χαρακτηρίζεται από τον Ive ως "βαθιά και διαρκής ομορφιά στην απλότητα". Η νέα σχεδίαση ενσωματώθηκε παντού στο λειτουργικό σύστημα, συμπεριλαμβανομένου του Κέντρου Γνωστοποιήσεων, στο οποίο προστέθηκαν τρεις καρτέλες, οι οποίες προσέφεραν διαφορετικές πληροφορίες. Επίσης, υπήρχαν επανασχεδιασμένες γνωστοποιήσεις που εμφανίζονται στην Οθόνη Κλειδώματος, επανασχεδιασμένο Siri και ένα νέο Κέντρο Ελέγχου το οποίο προσφέρει γρήγορη πρόσβαση σε κάποιες από τις πιο συχνές ρυθμίσεις και λειτουργίες. Στο iOS 7 προστέθηκαν και οι νέες λειτουργίες "AirDrop", μια ασύρματη λειτουργία ανταλλαγής αρχείων· "CarPlay", ενοποίηση του iOS με το αυτοκίνητο· και αυτόματες ενημερώσεις στο App Store.

Υπήρχαν και θετικές και αρνητικές κριτικές για το iOS 7. Η νέα γλώσσα σχεδίασης έγινε αντικείμενο κριτικής, με τους κριτικούς να επισημαίνουν την ενσωμάτωση αλλαγών στη σχεδίαση και όχι βελτιώσεων στο υπάρχον λειτουργικό, φέρνοντας παραδείγματα όπως την πρόκληση καθυστερήσεων λόγω των νέων animation, τη μη συνοχή των εικονιδίων καθώς και την απόκρυψη κουμπιών λόγω θεώρησης τους ως αρνητικά στοιχεία της εμπειρίας χρήστη (UX). Η προσθήκη του Κέντρου Ελέγχου καθώς και οι ενημερώσεις στο Siri και στο multitasking επιδοκιμάστηκαν. Λίγο μετά την κυκλοφορία του λειτουργικού υπήρξαν αναφορές πως η νέα σχεδίαση προκαλεί ναυτία, κάτι που εξηγήθηκε πως προκαλείται από τα νέα animation τα οποία έχουν παρόμοια αποτελέσματα με τη ναυτία των ταξιδιωτών.

Η εγκατάσταση του iOS 7 από τους χρήστες έγινε γρήγορα. Την μέρα μετά την κυκλοφορία το νέο λειτουργικό είχε εγκατασταθεί στο 35% των υποστηριζόμενων συσκευών ενώ μέσα σε πέντε ημέρες είχε εγκατασταθεί σε πάνω από 200 εκατ. συσκευές, κάτι που η Apple περιέγραψε ως η "η πιο γρήγορη ενημέρωση λογισμικού στον κόσμο".

Ιστορία
-------

### Παρουσίαση και αρχική κυκλοφορία

Το iOS 7 παρουσιάστηκε στο Παγκόσμιο Συνέδριο Προγραμματιστών της Apple (WWDC13) στις 10 Ιουνίου 2013. Η πρώτη έκδοση beta έγινε διαθέσιμη στους προγραμματιστές αμέσως μετά την παρουσίαση.

Το iOS 7 κυκλοφόρησε επίσημα, στις 18 Σεπτεμβρίου 2013.

### Ενημερώσεις

#### 7.0.1 (11A470a)

Το iOS 7.0.1 κυκλοφόρησε στις 20 Σεπτεμβρίου 2013, ειδικά για τo iPhone 5S. Η ενημέρωση περιλαμβάνει διορθώσεις προβλημάτων που επιτρέπουν στους χρήστες να αγοράσουν περιεχόμενο από το iTunes με τη χρήση Touch ID αντί με εισαγωγή κωδικού.

#### 7.0.2 (11A501)

Το iOS 7.0.2 κυκλοφόρησε στις 26 Σεπτεμβρίου 2013. Περιλαμβάνει διόρθωση για ένα πρόβλημα κατά το οποίο κάποιος μπορούσε να "μπει" στη συσκευή χωρίς την εισαγωγή συνθηματικού ή τη χρήση Touch ID. Επιπλέον, ξαναπροστέθηκε η δυνατότητα για εισαγωγή ελληνικών χαρακτήρων στο συνθηματικό.

#### 7.0.3 (11B511)

Το iOS 7.0.3 κυκλοφόρησε στις 23 Οκτωβρίου 2013 με υποστήριξη για το iPad Air και το iPad Mini 2. Επιπλέον, περιλάμβανε υποστήριξη για την *Κλειδοθήκη iCloud*, μια γεννήτρια κωδικών για το Safari, ενημέρωσε την Οθόνη Κλειδώματος προσθέτοντας καθυστέρηση στο κείμενο "Σύρετε για ξεκλείδωμα" όταν χρησιμοποιούνταν το Touch ID, καθώς και πολλές διορθώσεις προβλημάτων.

#### 7.0.4 (11B554a)

Το iOS 7.0.4 κυκλοφόρησε στις 14 Νοεμβρίου 2013. Διορθώνει ένα πρόβλημα το οποίο προκαλούσε τη μη πραγματοποίηση κλήσεων FaceTime.

#### 7.0.5 (11B601)

Το iOS 7.0.5 κυκλοφόρησε στις 29 Ιανουαρίου 2014. Διόρθωνε ένα πρόβλημα με το Wi-Fi σε συσκευές iPhone 5S και 5C στην Κίνα.

#### 7.0.6 (11B651)

Το iOS 7.0.6 κυκλοφόρησε στις 21 Φεβρουαρίου 2014. Διόρθωσε ένα πρόβλημα πιστοποίησης σύνδεσης SSL.

#### 7.1 (11D167 / 11D169)

Το iOS 7.1 κυκλοφόρησε στις 10 Μαρτίου 2014. Η ενημέρωση περιλάμβανε βελτίωση στην τεχνολογία του Touch ID, υποστήριξη για το CarPlay καθώς και διόρθωση σε ένα πρόβλημα της Οθόνης Αφετηρίας. Επιπλέον, φέρνει αλλαγές στη σχεδίαση των πλήκτρων Shift και Caps Lock στο πληκτρολόγιο, των εικονιδίων ορισμένων εφαρμογών της Apple, καθώς και του πληκτρολογίου του τηλεφώνου και της οθόνης τερματισμού λειτουργίας.

#### 7.1.1 (11D201)

Το iOS 7.1.1 κυκλοφόρησε στις 22 Απριλίου 2014. Περιλαμβάνει διορθώσεις προβλημάτων.

#### 7.1.2 (11D257)

Το iOS 7.1.2 κυκλοφόρησε στις 30 Ιουνίου 2014 με διορθώσεις προβλημάτων και βελτιωμένη συνδεσιμότητα και σταθερότητα για το iBeacon.

Χαρακτηριστικά συστήματος
-------------------------

### Σχεδίαση

Το iOS 7 εισήγαγε μια εντελώς διαφορετική εμφάνιση της διεπαφής χρήστη. Με "εικονίδια υψηλής ανάλυσης, 'επίπεδου' σχεδιασμού, πιο 'λεπτές' γραμματοσειρές και ένα νέο κέντρο ελέγχου το οποίο εμφανίζεται από την κάτω πλευρά της οθόνης", το λειτουργικό σύστημα επανασχεδίασε όλες τις προεπιλεγμένες εφαρμογές της Apple. Ο Jony Ive, υπεύθυνος σχεδιασμού της Apple, σχολίασε πως "υπάρχει μια βαθιά και διαρκής ομορφιά στην απλότητα, την καθαρότητα, την αποδοτικότητα. Η πραγματική απλότητα προέρχεται από πολύ περισσότερα πράγματα εκτός από την απουσία ανοργανωσιάς και διακόσμησης - αντίθετα έχει να κάνει με την επιβολή τάξης στην περιπλοκότητα. ...Το iOS 7 είναι μια προφανής αναπαράσταση αυτών των σκοπών. Διαθέτει μια εντελώς νέα δομή με συνοχή και η οποία εφαρμόζεται σε όλο το λειτουργικό σύστημα".

### AirDrop

Το iOS 7 εισήγαγε το AirDrop, μια τεχνολογία ασύρματης κοινοποίησης, προσβάσιμη από το εικονίδιο Share, η οποία επιτρέπει στους χρήστες να στέλνουν αρχεία, υπερσυνδέσμους κλπ. από την συσκευή τους σε άλλες κοντινές συσκευές iOS. Μπορεί να ενεργοποιηθεί από το Κέντρο Ελέγχου, ενώ υπάρχει δυνατότητα περιορισμού εμφάνισης της συσκευής μόνο σε άλλες συσκευές που είναι στις επαφές του χρήστη.

Στην αρχή, το AirDrop ήταν διαθέσιμο μόνο σε συσκευές iPhone 5 ή νεότερες, iPad (4ης γενιάς) ή νεότερες, σε όλα τα iPad Mini και στο iPod Touch (5ης γενιάς).

### Κέντρο Ελέγχου

Το iOS 7 εισήγαγε το νέο Κέντρο Ελέγχου. Ένα μενού στο οποίο οι χρήστες έχουν πρόσβαση σαρώνοντας προς τα πάνω από το κάτω μέρος της οθόνης (ή προς τα κάτω από το πάνω δεξιά μέρος της οθόνης σε iPhone X ή νεότερο) και το οποίο περιλαμβάνει γρήγορη πρόσβαση σε ρυθμίσεις, όπως η Λειτουργία Πτήσης, το Wi-Fi, το Bluetooth, η λειτουργία "Μην ενοχλείτε" και το κλείδωμα κάθετου προσανατολισμού. Υπάρχει επίσης ένα ρυθμιστικό για την φωτεινότητα της οθόνης και για την ένταση του ήχου καθώς και χειριστήρια για την αναπαραγωγή μουσικής. Τέλος, υπάρχει συντόμευση για την ενεργοποίηση του φακού και για το άνοιγμα της *Κάμερας*.

### Κέντρο Γνωστοποιήσεων

Το iOS 7 ανανέωσε πλήρως τόσο την εμφάνιση όσο και τη λειτουργικότητα του Κέντρου Γνωστοποιήσεων. Διαθέτει τρεις καρτέλες· "Σήμερα" (περιέχει γεγονότα προγραμματισμένα για την τρέχουσα ημέρα), "Όλα" και "Αναπάντητα". Οι γνωστοποιήσεις εμφανίζονται πλέον και στην Οθόνη Κλειδώματος και συγχρονίζονται σε όλες τις συσκευές ενός χρήστη, έτσι ώστε όταν ο χρήστης διαγράφει μια γνωστοποίηση σε μία συσκευή του διαγράφεται σε όλες.

### Εναλλαγή εφαρμογών

Το iOS 7 επέκτεινε την οθόνη εναλλαγής εφαρμογών. Οι χρήστες μπορούν να κάνουν διπλό κλικ στο Κουμπί Αφετηρίας και στη συνέχεια να μεταφερθούν σε μια άλλη διεπαφή χρήστη όπου εμφανίζονται όλες οι πρόσφατα ανοιγμένες εφαρμογές.

### CarPlay

Το CarPlay (προηγουμένως *iOS στο Αυτοκίνητο*) κυκλοφόρησε με το iOS 7.1 και είναι ενσωματωμένο σε επιλεγμένα μοντέλα αυτοκινήτων ώστε να προσφέρει τη δυνατότητα τηλεφωνικών συνομιλιών, χειριστηρίων για την αναπαραγωγή μουσικής και την χρήση χαρτών στην οθόνη του αυτοκινήτου. Οι χρήστες μπορούν επίσης να ζητήσουν από το Siri να στείλει μηνύματα iMessage ή SMS χωρίς να αφήσουν τα χέρια τους από το τιμόνι. Το CarPlay υποστηρίζεται από όλες τις συσκευές με iOS 7.1 που διαθέτουν υποδοχή Lightning.

### Siri

Το Siri διαθέτει νέα σχεδίαση, όπου και διεπαφή του ψηφιακού βοηθού εμφανίζεται σταδιακά στην οθόνη με το φόντο να θολώνει. Κατά τη διάρκεια της ομιλίας του χρήστη εμφανίζεται μια κυματομορφή που επηρεάζεται από τη φωνή του χρήστη και η οποία μετεξελίσσεται σε έναν περιστρεφόμενο κύκλο όση ώρα το Siri επικοινωνεί με τους server της Apple. Το Siri μπορεί πλέον να ελέγχει έναν περιορισμένο αριθμό ρυθμίσεων την συσκευής, όπως το Bluetooth. Σε άλλη περίπτωση, ο ψηφιακός βοηθός μπορεί να παραπέμψει τον χρήστη στην ρύθμιση που επιθυμεί ή να εμφανίσει ένα μήνυμα λάθους. Όσον αφορά την αναζήτηση στο ίντερνετ, το Siri χρησιμοποιεί το Bing ως προεπιλεγμένη μηχανή αναζήτησης, ενώ ενσωματώνει πληροφορίες και από τη Βικιπαίδεια. Επιπλέον, το Siri έγινε πιο ενοποιημένο με το Twitter.

Τέλος, το iOS 7 επιτρέπει στον χρήστη να αλλάξει το φύλο του Siri προσφέροντας νέες αντρικές και γυναικείες φωνές.

### Άλλα

Η αναζήτηση Spotlight ενεργοποιείται σαρώνοντας προς τα κάτω στην οθόνη αφετηρίας.

Μαζί με το iOS 7 ήρθαν προεγκατεστημένες, νέες ταπετσαρίες οι οποίες περιλάμβαναν το εφέ παράλλαξης· τα εικονίδια φαίνονταν να μετακινούνται καθώς ο χρήστης μετακινούσε το κινητό του, δημιουργώντας έτσι την ψευδαίσθηση πως τα εικονίδια "επιπλέουν" πάνω από την ταπετσαρία.

Στις Ρυθμίσεις, οι χρήστες έχουν τη δυνατότητα να φτιάξουν προσαρμοσμένες δονήσεις για συγκεκριμένους τύπους γνωστοποιήσεων, να απενεργοποιήσουν το εφέ παράλλαξης μέσω της λειτουργίας *Μείωση κίνησης* και να μπλοκάρουν επαφές ή αριθμούς με το μπλοκ να εφαρμόζεται σε όλες τις συνδεδεμένες συσκευές και εφαρμογές του χρήστη, όπως το *Τηλέφωνο*, τα *Μηνύματα* και το *FaceTime*.

Στην οθόνη αφετηρίας, εφαρμογές που μόλις έχουν εγκατασταθεί ή ενημερωθεί έχουν μία μπλε τελεία δίπλα στο όνομά τους μέχρι ο χρήστης να τις ανοίξει για πρώτη φορά.

Οι Φάκελοι στην οθόνη αφετηρίας ενημερώθηκαν ώστε να υποστηρίζουν πολλές καρτέλες όπως η ίδια η οθόνη αφετηρίας. Κάθε καρτέλα χωράει μέχρι 9 εφαρμογές ενώ μπορεί να υπάρχουν μέχρι 15 καρτέλες, επιτρέποντας έτσι μέχρι 135 εφαρμογές σε έναν φάκελο.

Χαρακτηριστικά εφαρμογών
------------------------

### App Store

Το App Store δέχθηκε αρκετές σημαντικές αλλαγές με το iOS 7. Οι χρήστες μπορούν να ενεργοποιήσουν τη δυνατότητα αυτόματων ενημερώσεων εφαρμογών. Επιπλέον είναι δυνατή η προβολή του ιστορικού των ενημερώσεων κάθε εφαρμογής. Σε περίπτωση που οι Υπηρεσίες Τοποθεσίας είναι ενεργοποιημένες, το App Store έχει μια καρτέλα "Κοντά μου", η οποία προτείνει δημοφιλείς εφαρμογές με βάση την τοποθεσία του χρήστη. Έγινε επίσης δυνατή, η λήψη παλαιών εκδόσεων εφαρμογών, σε περίπτωση που μια ενημέρωση του iOS καθιστούσε μια συσκευή μη υποστηριζόμενη. Έτσι οι χρήστες έχουν πρόσβαση στην τελευταία υποστηριζόμενη έκδοση μιας εφαρμογής για τη συσκευή τους.

### Φωτογραφίες και Κάμερα

Το iOS 7 περιλαμβάνει τη λειτουργία *Τετράγωνο* στην κάμερα, η οποία επιτρέπει τη λήψη φωτογραφιών "τύπου Instagram". Καινούργια στο iOS 7 είναι και τα live φίλτρα· εννέα διαφορετικά φίλτρα τα οποία αλλάζουν την εμφάνιση των φωτογραφιών. Επιπλέον βελτιώσεις στην Κάμερα περιλαμβάνουν τη δυνατότητα ζουμ κατά τη διάρκεια λήψης βίντεο και τη λειτουργία *Ριπή*, η οποία επιτρέπει τη λήψη φωτογραφιών με συχνότητα 10 το δευτερόλεπτο, με παρατεταμένο πάτημα του κουμπιού λήψης φωτογραφίας. Στο iPhone 5S, προστέθηκε και η δυνατότητα λήψης βίντεο αργής κίνησης στα 120 καρέ το δευτερόλεπτο. Αυτά τα βίντεο μπορούν να υποστούν επεξεργασία στις Φωτογραφίες, όπου οι χρήστες μπορούν να επιλέξουν σε ποιο σημείο αρχίζει και τελειώνει η αργή κίνηση.

Η εφαρμογή Φωτογραφίες ενημερώθηκε με νέες επιλογές κατηγοριοποίησης. Τρεις καρτέλες στο κάτω μέρος τις εφαρμογής, "Φωτογραφίες", "Κοινόχρηστα" και "Άλμπουμ" ανοίγουν διαφορετικά σημεία της εφαρμογής. Στην κύρια ενότητά της, η εφαρμογή απεικονίζει φωτογραφίες με χρονολογική σειρά και κατηγοριοποιημένες σε "Έτη", "Συλλογές" και "Στιγμές". Επιπλέον, προστέθηκε δυνατότητα προσθήκης φίλτρων στις φωτογραφίες. Πέρα από τις ήδη υπάρχουσες επιλογές για κοινοποίηση φωτογραφιών, προστέθηκε υποστήριξη για τη νέα λειτουργία AirDrop.

### Μουσική

Η εφαρμογή Μουσική ενσωμάτωσε την υπηρεσία iTunes Radio· μια υπηρεσία με τη μορφή σταθμών, η οποία επέτρεπε στους χρήστες να επιλέγουν έναν καλλιτέχνη και αυτόματα να δημιουργείται ένας "ραδιοφωνικός σταθμός" με τραγούδια του επιλεγμένου αλλά και παρόμοιων καλλιτεχνών. Οι χρήστες μπορούσαν να πάνε κατευθείαν στο επόμενο τραγούδι, να δουν το ιστορικό με προηγούμενα τραγούδια καθώς και να αγοράσουν τα τραγούδια κατευθείαν από το iTunes Store. Το iTunes Radio είχε επίσης μια λειτουργία που έδειχνε τα τραγούδια τα οποία είναι στις τάσεις του Twitter. Το iTunes Radio ήταν δωρεάν και περιλάμβανε διαφημίσεις, αλλά οι χρήστες μπορούσαν να γίνουν συνδρομητές στο iTunes Match το οποίο επέτρεπε αναπαραγωγή τραγουδιών χωρίς διαφημίσεις.

Μετά από περίπου δύο χρόνια από την κυκλοφορία του, το iTunes Radio αποσύρθηκε τον Ιανουάριο του 2016, με τις διάφορες λειτουργίες του να μεταφέρονται στο Apple Music και στον ραδιοφωνικό σταθμό Beats 1.

### Safari

Με το iOS 7, ο περιηγητής ιστού Safari έλαβε αρκετές σημαντικές ενημερώσεις. Τα δύο ξεχωριστά πλαίσια αναζήτησης που υπήρχαν σε προηγούμενες εκδόσεις του περιηγητή ενοποιήθηκαν σε ένα πλαίσιο "έξυπνης αναζήτησης". Η διαχείριση καρτελών βελτιώθηκε ώστε να επιτρέπει πάνω από οκτώ ανοικτές καρτέλες ταυτόχρονα, ενώ άλλαξε και ο τρόπος εμφάνισης των καρτελών από οριζόντια στοίχιση σε κάθετη με τις καρτέλες να καλύπτουν η μία την άλλη. Η επιλογή για είσοδο σε ιδιωτική περιήγηση μεταφέρθηκε από τις Ρυθμίσεις, εντός της εφαρμογής, ενώ προστέθηκε και η λειτουργία Αποτροπή Ανίχνευσης.

### Χάρτες

Οι Χάρτες προσφέρουν πλοήγηση με οδηγίες αλλαγής κατευθύνσεων για πεζούς.

Ο σχεδιασμός της εφαρμογής ανανεώθηκε ώστε να προσφέρει μια προβολή πλήρους οθόνης, όπου τα διάφορα ημιδιάφανα στοιχεία της διεπαφής, όπως το πεδίο αναζήτησης, εξαφανίζονται, ενώ υπάρχει και η νέα Λειτουργία Νυκτός, η οποία ενεργοποιείται αυτόματα όταν οι χρήστες οδηγούν το βράδυ. Επιπλέον, προστέθηκε ξεχωριστός έλεγχος έντασης της φωνής του Siri, σε περίπτωση που ο χρήστης θέλει να εκφωνούνται οι οδηγίες σε διαφορετική ένταση σε σχέση με τους υπόλοιπους ήχους συστήματος.

### Καιρός

Με το iOS 7, η εφαρμογή Καιρός έλαβε σημαντικές αλλαγές, όπως καινούργιο εικονίδιο χωρίς μια στατική ένδειξη του καιρού καθώς και μια δυναμική απεικόνιση του τρέχοντος καιρού εντός της εφαρμογής.

### FaceTime

Το iOS 7 διαθέτει τη δικιά του εφαρμογή FaceTime στο iPhone, με τη λειτουργία FaceTime Audio, η οποία επιτρέπει στους χρήστες να πραγματοποιήσουν κλήσεις μέσω Wi-Fi. Το FaceTime Audio είναι προσβάσιμο από τις εφαρμογές Τηλέφωνο, Επαφές και FaceTime. Είναι διαθέσιμο σε συσκευές με iOS 7 ή νεότερο.

### Μηνύματα

Τα Μηνύματα επιτρέπουν στους χρήστες να δουν την ημερομηνία και ώρα που έλαβαν ή έστειλαν ένα μήνυμα.

Υποστηριζόμενες συσκευές
------------------------

Με το iOS 7, η Apple σταμάτησε να υποστηρίζει παλαιότερες συσκευές και συγκεκριμένα το iPhone 3GS και το iPod Touch (3ης γενιάς).

|  |  |  |
| --- | --- | --- |
| iPhone
* iPhone 4
* iPhone 4S
* iPhone 5
* iPhone 5C
* iPhone 5S

 | iPod Touch
* iPod Touch (5η Γενιά)

 | iPad
* iPad 2
* iPad (3η Γενιά)
* iPad (4η Γενιά)
* iPad Air
* iPad Mini (1η Γενιά)
* iPad Mini 2

 |

Παραπομπές
----------

1. ↑  «Apple releases iOS 8 GM ahead of Sep. 17 public release» (στα αγγλικά). *9to5Mac*. 2014-09-09.. Ανακτήθηκε στις 2018-06-09.
2. 1 2  «Apple announces iOS 7, 'biggest change' since the introduction of the iPhone, coming this fall». *The Verge*.. Ανακτήθηκε στις 2018-06-09.
3. ↑  «iOS 7 will come to iPhones and iPads on September 18th». *The Verge*.. Ανακτήθηκε στις 2018-06-09.
4. ↑  Kingsley-Hughes, Adrian. «Apple releases iOS 7.0.1 to patch fingerprint scanner bug | ZDNet» (στα αγγλικά). *ZDNet*.. Ανακτήθηκε στις 2018-06-09.
5. ↑  «Apple fixes a pair of lock screen bugs with iOS 7.0.2 update» (στα αγγλικά). *Ars Technica*.. Ανακτήθηκε στις 2018-06-09.
6. ↑  «Apple iOS 7.0.3 Released With Many New Features, Improvements And Fixes As iOS 7 Now Runs On 64% Of Devices». *International Business Times*. 2013-10-23.. Ανακτήθηκε στις 2018-06-26.
7. ↑  «Apple releases iOS 7.0.4 to address FaceTime bug, other issues». *AppleInsider* (στα Αγγλικά). Ανακτήθηκε στις 26 Ιουνίου 2018.
8. ↑  «Apple Releases iOS 7.0.5 for iPhone 5s/5c With Fix for Network Provisioning in China» (στα αγγλικά).. Ανακτήθηκε στις 2018-06-26.
9. ↑  «Apple Releases iOS 7.0.6 With Fix for SSL Connection Verification» (στα αγγλικά).. Ανακτήθηκε στις 2018-06-26.
10. ↑  «Apple releases iOS 7.0.6 with fix for security issue». *The Verge*.. Ανακτήθηκε στις 2018-06-26.
11. ↑  «Apple Releases iOS 7.1 With CarPlay, Touch ID Improvements, Visual Tweaks» (στα αγγλικά).. Ανακτήθηκε στις 2018-06-26.
12. ↑  «Apple releases iOS 7.1 with reboot fix, UI tweaks, and CarPlay». *The Verge*.. Ανακτήθηκε στις 2018-06-26.
13. ↑  «Apple Releases iOS 7.1.1 With Touch ID Improvements, Bug Fixes» (στα αγγλικά).. Ανακτήθηκε στις 2018-06-26.
14. ↑  «Apple Releases iOS 7.1.2 With Mail Fixes, iBeacon Improvements» (στα αγγλικά).. Ανακτήθηκε στις 2018-06-26.
15. ↑  «Apple shows off completely redesigned iOS 7 at WWDC, coming this fall» (στα αγγλικά). *Engadget*.. Ανακτήθηκε στις 2018-07-15.
16. ↑  «Getting to know AirDrop on iOS 7» (στα αγγλικά). *CNET*. 2013-09-23.. Ανακτήθηκε στις 2018-07-15.
17. ↑  «Use AirDrop on your iPhone, iPad, or iPod touch» (στα en-PH). *Apple Support*.. Ανακτήθηκε στις 2018-07-15.
18. ↑  «PhoneDog | The Leader in Mobile Phone News and Reviews». *www.todaysiphone.com* (στα Αγγλικά). Αρχειοθετήθηκε από το πρωτότυπο στις 18 Φεβρουαρίου 2017. Ανακτήθηκε στις 15 Ιουλίου 2018.
19. ↑  «iOS 7 How-to: Use Control Center to quickly manage settings» (στα αγγλικά). *9to5Mac*. 2013-09-18.. Ανακτήθηκε στις 2018-08-14.
20. 1 2  «How-to: Use the new Camera app in iOS 7» (στα αγγλικά). *9to5Mac*. 2013-09-20.. Ανακτήθηκε στις 2018-08-14.
21. ↑  «Apple debuts iOS 7, OS X Mavericks, and new Macs: everything you need to know» (στα αγγλικά). *The Verge*.. Ανακτήθηκε στις 2018-08-15.
22. ↑  «Get to know iOS 7: Notification Center» (στα αγγλικά). *Macworld*.. Ανακτήθηκε στις 2018-08-15.
23. ↑  «iOS 7 How-to: Use the new multitasking interface» (στα αγγλικά). *9to5Mac*. 2013-09-18.. Ανακτήθηκε στις 2018-08-15.
24. ↑  «Get to know iOS 7: Multitasking» (στα αγγλικά). *Macworld*.. Ανακτήθηκε στις 2018-08-15.
25. ↑  «Apple releases iOS 7.1 with CarPlay support» (στα αγγλικά). *Engadget*.. Ανακτήθηκε στις 2018-08-15.
26. ↑  «Apple rebrands iOS in the Car as CarPlay, compatible vehicles launching later this year» (στα αγγλικά). *9to5Mac*. 2014-03-03.. Ανακτήθηκε στις 2018-08-15.
27. ↑  «Get to know iOS 7: Siri» (στα αγγλικά). *Macworld*.. Ανακτήθηκε στις 2018-09-03.
28. ↑  «How to change Siri's voice on iOS 7» (στα αγγλικά). *CNET*. 2013-09-19.. Ανακτήθηκε στις 2018-09-03.
29. ↑  «How to use Siri and Spotlight to search your apps on iPhone and iPad». *iMore* (στα Αγγλικά). 26 Οκτωβρίου 2017. Ανακτήθηκε στις 26 Απριλίου 2019.
30. ↑  Andronico, Michael. «How to Use Spotlight Search in iOS 7». *www.laptopmag.com*. Ανακτήθηκε στις 26 Απριλίου 2019.
31. ↑  Allain, Rhett (2013-09-26). «Parallax and the iOS 7 Wallpaper». *Wired*. ISSN 1059-1028.. Ανακτήθηκε στις 2019-04-26.
32. ↑  Moss, Caroline. «Here's How To Create Custom Vibration Patterns To Use As Ringtones In iOS 7». *Business Insider*. Ανακτήθηκε στις 26 Απριλίου 2019.
33. ↑  Feed !, Tweet Subscribe to our RSS (19 Οκτωβρίου 2013). «Top 23 Hidden iOS 7 Features That You Likely Don't Know About». *Redmond Pie* (στα Αγγλικά). Ανακτήθηκε στις 26 Απριλίου 2019.
34. ↑  Thursday, Kevin Bostic· September 19· 2013· PT, 09:25 am. «iOS 7 feature focus: Block calls, texts, and FaceTimes from individual numbers». *AppleInsider* (στα Αγγλικά). Ανακτήθηκε στις 26 Απριλίου 2019.
35. ↑  Broida, Rick. «Five quick iOS 7 mysteries solved». *CNET* (στα Αγγλικά). Ανακτήθηκε στις 26 Απριλίου 2019.
36. ↑  CNN.com, Sam Costello Sam Costello has been writing about tech since 2000 His writing has appeared in publications such as· World, P. C.· InfoWord· Others, Many. «What's the Limit of Apps and Folders on the iPhone?». *Lifewire* (στα Αγγλικά). Ανακτήθηκε στις 26 Απριλίου 2019.
37. ↑  Wednesday, Shane Cole· September 18· 2013· PT, 04:12 pm. «iOS 7 feature focus: App Store auto-updates and iTunes Radio». *AppleInsider* (στα Αγγλικά). Ανακτήθηκε στις 25 Μαΐου 2019.
38. ↑  Kastrenakes, Jacob (10 Ιουνίου 2013). «App Store will update apps automatically in iOS 7». *The Verge*. Ανακτήθηκε στις 25 Μαΐου 2019.
39. ↑  Apple, Download the iDB appAbout | Contact | Advertise | Disclosure | Privacy | Cookie | Unsubscribe2019 © iDownloadBlog com-This website is not affiliated with (19 Απριλίου 2014). «iOS 7: the ultimate App Store guide». *iDownloadBlog.com* (στα Αγγλικά). Αρχειοθετήθηκε από το πρωτότυπο στις 25 Μαΐου 2019. Ανακτήθηκε στις 25 Μαΐου 2019.
40. ↑  Ulanoff, Lance. «Apple App Store Introduces Legacy App Download Option». *Mashable* (στα Αγγλικά). Ανακτήθηκε στις 25 Μαΐου 2019.
41. ↑  Cipriani, Jason. «Five tips for the new Camera app on iOS 7». *CNET* (στα Αγγλικά). Ανακτήθηκε στις 30 Μαΐου 2019.
42. ↑  Macro, Ashleigh. «How to use Slo-Mo in iPhone 5s: make slow-motion videos on iPhone». *Macworld UK*. Αρχειοθετήθηκε από το πρωτότυπο στις 30 Μαΐου 2019. Ανακτήθηκε στις 30 Μαΐου 2019.
43. ↑  Caldwell, Serenity· Editor, Associate· PT, Macworld | (19 Σεπτεμβρίου 2013). «Get to know iOS 7: Camera and Photos». *Macworld* (στα Αγγλικά). Ανακτήθηκε στις 30 Μαΐου 2019.
44. ↑  Baldwin, Roberto (2013-06-10). «Apple Dials in iTunes Radio, a New Streaming Music Service». *Wired*. ISSN 1059-1028.. Ανακτήθηκε στις 2019-05-30.
45. ↑  «Apple drops free iTunes Radio, bundles it into Apple Music». *Macworld* (στα Αγγλικά). 16 Ιανουαρίου 2016. Ανακτήθηκε στις 30 Μαΐου 2019.
46. ↑  Thursday, Mikey Campbell· January 28· 2016· PT, 10:30 pm. «Apple merges iTunes Radio channels into Apple Music, Beats 1 now lone free-to-stream service». *AppleInsider* (στα Αγγλικά). Ανακτήθηκε στις 30 Μαΐου 2019.
47. ↑  Cipriani, Jason. «Four features to know about in Safari on iOS 7». *CNET* (στα Αγγλικά). Ανακτήθηκε στις 30 Μαΐου 2019.
48. ↑  Caldwell, Serenity· Moren, Dan· PT, Macworld | (17 Απριλίου 2014). «33 great tips and tricks for iOS 7». *Macworld* (στα Αγγλικά). Ανακτήθηκε στις 31 Μαΐου 2019.
49. ↑  Friday, Daniel Eran Dilger· July 12· 2013· PT, 09:55 am. «iOS 7 Maps go full screen, navigation gets night mode, new Siri options». *AppleInsider* (στα Αγγλικά). Ανακτήθηκε στις 31 Μαΐου 2019.
50. ↑  Tuesday, Neil Hughes· June 18· 2013· PT, 11:26 am. «Inside iOS 7: Apple's Weather app gets animated». *AppleInsider* (στα Αγγλικά). Ανακτήθηκε στις 31 Μαΐου 2019.
51. ↑  «Get to know iOS 7: Phone, FaceTime, and Messages». *Macworld* (στα Αγγλικά). 19 Σεπτεμβρίου 2013. Ανακτήθηκε στις 31 Μαΐου 2019.
52. ↑  «How to view timestamps for individual texts and iMessages in iOS 7». *iMore* (στα Αγγλικά). 21 Σεπτεμβρίου 2013. Ανακτήθηκε στις 31 Μαΐου 2019.
53. ↑  «iOS 7». *support.apple.com* (στα Αγγλικά). Ανακτήθηκε στις 9 Ιουνίου 2018.

Εξωτερικοί σύνδεσμοι
--------------------

* Επίσημη ιστοσελίδα στο Wayback Machine (αρχειοθετημένη στις 8 Σεπτεμβρίου 2014)

|  |  |  |
| --- | --- | --- |
| ΠροκάτοχοςiOS 6 | **iOS 7**Σεπτέμβριος 2013 | ΔιάδοχοςiOS 8 |

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Λειτουργικά συστήματα Apple |
| --- |
|  |
| Προηγούμεναλειτουργικά | 
* Apple DOS
* ProDOS
* GS/OS
* Apple SOS
* Lisa OS
* MacWorks
* Mac OS Classic
* Newton OS
 | iOS logo |
|  |
| Τωρινάλειτουργικά | 

|  |  |
| --- | --- |
| iOS | 
* iPhone OS 1
* iPhone OS 2
* iPhone OS 3
* iOS 4
* iOS 5
* iOS 6
* iOS 7
* iOS 8
* iOS 9
* iOS 10
* iOS 11
* iOS 12
* iOS 13
* iOS 14
* iOS 15
* iOS 16
* iOS 17
 |
|  |
| iPadOS | 
* iPadOS 13
* iPadOS 14
* iPadOS 15
* iPadOS 16
* iPadOS 17
 |
|  |
| macOS | 
* Server 1.0
* Kodiak Public Beta
* Cheetah 10.0
* Puma 10.1
* Jaguar 10.2
* Panther 10.3
* Tiger 10.4
* Leopard 10.5
* Snow Leopard 10.6
* Lion 10.7
* Mountain Lion 10.8
* Mavericks 10.9
* Yosemite 10.10
* El Capitan 10.11
* Sierra 10.12
* High Sierra 10.13
* Mojave 10.14
* Catalina 10.15
* Big Sur 11.0
* Monterey 12.0
* Ventura 13.0
* Sonoma 14.0
 |
|  |
| Άλλα | 
* watchOS
* tvOS
* audioOS
* visionOS
 |

 |
|  |
| 
Κατηγορία Κατηγορία |

 |